byggfukt
Store norske leksikon,Teknologi og industri,Bygg og anlegg,Bygg og anlegg
Byggfukt er fuktoverskuddet i en bygningsdel når den står ferdig, sammenlignet med det den vil innstille seg på etter en tid med normalt bruksklima i bygningen.
Årsaker Mange bygningsmaterialer, som treverk, betong og murverk, har vesentlig større fuktinnhold i byggeperioden enn de normalt vil få når bygningen har vært i bruk noen tid. Feil lagring av materialer på byggeplassen og inntrengning av nedbør i konstruksjonene under byggeperioden kan også gi høyt innhold av byggfukt. Konsekvenser Uttørkingen kan ta lang tid. Høyt innhold av byggfukt som lukkes inn i konstruksjoner, fører til oppsprekking, deformasjoner, muggvekst, råte, korrosjon og dermed store utgifter til reparasjoner. Det kan også føre til inneklimaproblemer og noe høyere energiforbruk i nybygde hus.Det er anslått at byggfukt er hovedårsak til om lag 10 prosent av de totale årlige byggskadene i Norge. Les mer i Store norske leksikon byggskade